**Sociálne štipendium**

**Základné informácie**

Sociálne štipendium je podporný sociálny program pre všetkých študentov v zhoršenej sociálnej situácií a prispieva na úhradu nákladov spojených so štúdium. Sociálne štipendium možno priznať študentovi na základe písomnej žiadosti o priznanie sociálneho štipendia a dokladov, ktoré sú potrebné na výpočet a posúdenie nároku.

Na sociálne štipendium má nárok študent, ktorý:

* má trvalý pobyt na území SR, pričom nie je rozhodujúce štátne občianstvo študenta
* študuje prvýkrát na vysokej škole v dennej forme v bakalárskom alebo inžinierskom stupni štúdia.

Na sociálne štipendium nemá nárok študent, ktorý:

* študuje v externej forme štúdia
* študuje príslušný študijný program dlhšie, ako je jeho štandardná dĺžka (toto neplatí, ak je prekročenie štandardnej dĺžky štúdia spôsobené zdravotným postihnutím študenta)
* študuje študijný program v bakalárskom stupni štúdia a pritom už je držiteľom titulu Bc. z iného predchádzajúceho štúdia
* už dosiahol vysokoškolské vzdelanie II. stupňa (t. j. je absolventom napr. magisterského alebo inžinierskeho stupňa štúdia)
* už mal poskytnuté sociálne štipendium v príslušnom roku štúdia alebo v jeho časti v študijnom programe príslušného stupňa vysokoškolského vzdelania (napr. ak študent poberal v akademickom roku 2018/2019 sociálne štipendium v bakalárskom programe, následne od akademického roku 2019/2020 začal štúdium iného bakalárskeho programu, počas akademického roka 2019/2020 nemá v novom študijnom programe nárok na sociálne štipendium, pretože v prvom roku štúdia na prvom stupni vysokoškolského vzdelávania sociálne štipendium už poberal, nie je rozhodujúce, v koľkých mesiacoch mu bolo poskytnuté).

Pokiaľ študent študuje aj na inej vysokej škole, o sociálne štipendium môže požiadať len jednu z nich.

**Sociálne štipendium sa vypláca** ako opakovaná mesačná finančná suma vyplácaná počas jedného akademického roka (napr. od 1. 9. do 30. 6.) alebo jeho časti, najneskôr desiaty deň príslušného kalendárneho mesiaca na bankový účet vedený v Slovenskej republike, ktorého číslo uvedie študent - žiadateľ v žiadosti o priznanie sociálneho štipendia.

**Aktuálna výška sociálneho štipendia**

* Minimálna výška štipendia **10 €** mesačne
* Maximálna výška **315 eur** mesačne, ak je trvalé bydlisko žiadateľa vzdialené menej ako 30 km od miesta školy
* Maximálna výška **375 eur** mesačne, ak je trvalé bydlisko žiadateľa vzdialené viac ako 30 km od miesta školy

**Dôležité podmienky priznania sociálneho štipendia**

Posúdenie nároku na sociálne štipendium a priznávanie výšky sociálneho štipendia ustanovuje [vyhláška MŠ SR č. 102/2006 Z. z. o priznávaní sociálneho štipendia študentom vysokých škôl](https://www.slov-lex.sk/pravne-predpisy/SK/ZZ/2006/102/20140901) (ďalej len „vyhláška“).

Hlavným ukazovateľom pre posúdenie nároku na sociálne štipendium je rozhodujúci príjem okruhu spoločne posudzovaných osôb a hranica príjmu na vznik nároku na sociálne štipendium.

[Okruh spoločne posudzovaných osôb](file:///C:\Users\Zuzka\Documents\Zuzka\Strojnícka%20fakulta\Sociálne%20štipendium\Podklady%20k%20webu\Pripravené%20na%20web\Okruh%20spolocne%20posudzovanych%20osob.pdf)tvoria osoby, ktoré saposudzujú spoločne so študentom, ak s ním žijú v domácnosti za splnenia podmienok daných vyhláškou. Sociálne štipendium možno priznať študentovi-žiadateľovi, ak rozhodujúci príjem okruhu spoločne posudzovaných osôb **je nižší** ako hranica príjmu.

**Rozhodujúci príjem** je jedna dvanástina súčtu príjmov okruhu spoločne posudzovaných osôb za kalendárny rok predchádzajúci kalendárnemu roku, v ktorom sa posudzuje nárok na sociálne štipendium.

**Hranica príjmu** je súčet súm životného minima okruhu spoločne posudzovaných osôb zvýšený o sumy uvedené v odsekoch 2 až 4 § 4 vyhlášky.

Zväčša sa berú do úvahy príjmy z predchádzajúceho kalendárneho roka. V niektorých situáciách sa preverujú aktuálne príjmy, napr. ak je spoločne posudzovaná osoba nezamestnaná, začala poberať dôchodok, materské alebo rodičovský príspevok počas predchádzajúceho alebo aktuálneho kalendárneho roka alebo ak je osoba viac ako 4 mesiace súvisle PN a pod.

Suma životného minima platná od 1.7.2023 do 30.6.2024

Životným minimom fyzickej osoby alebo fyzických osôb, ktorých príjmy sa posudzujú, je suma alebo úhrn súm:

* **268,88 €** mesačne, ak ide o jednu plnoletú fyzickú osobu,
* **187,57 €** mesačne, ak ide o ďalšiu spoločne posudzovanú plnoletú fyzickú osobu,
* **122,77 €** mesačne, ak ide o nezaopatrené dieťa alebo zaopatrené neplnoleté dieťa.

Predbežnú výšku štipendia si môžete vypočítať v Kalkulačke sociálneho štipendia pre akademický rok 2023/2024.

Štipendium sa priznáva od prvého dňa kalendárneho mesiaca, v ktorom bola žiadosť podaná, spravidla do konca mesiaca jún akademického roka, resp. do konca kalendárneho mesiaca, v ktorom žiadateľ prestane byť študentom fakulty, ak vyhláška neustanovuje inak.

Študentom, ktorí sú obojstranné siroty alebo polosiroty, ktorí sú chovancami detských domovov alebo boli pred dosiahnutím plnoletosti zverení do náhradnej starostlivosti sa sociálne štipendium priznáva aj na mesiace júl a august.

Študent, ktorému bolo priznané sociálne štipendium môže požiadať v priebehu akademického roka o jeho prehodnotenie podaním novej žiadosti, ak v okruhu spoločne posudzovaných osôb nastanú nové skutočnosti, ktoré majú vplyv na priznanú výšku sociálneho štipendia.

Vysoká škola rozhodne vo veci priznania sociálneho štipendia do 30 až 60 dní od podania žiadosti, pri splnení všetkých stanovených podmienok žiadateľom. Podmienky stanovené žiadateľom sa považujú za splnené vtedy, ak študent doloží všetky doklady, ktoré sú potrebné pre posúdenie priznania sociálneho štipendia.

**Podanie žiadosti**

Žiadosť o priznanie sociálneho štipendia podáva študent po zápise na štúdium, kedykoľvek počas akademického roka, v ktorom sa má štipendium poskytovať.

**Formulár žiadosti o priznanie sociálneho štipendia:**

Uprednostnite elektronickú formu žiadosti. Táto forma uľahčuje vyplnenie výberom položiek z rozbaľovacích zoznamov vo formulárových poliach.

Žiadosť o sociálne štipendium - tlačivo pre elektronické vypĺňanie (docx)  
Žiadosť o sociálne štipendium - pre tlač (pdf)

**Adresa pre písomné doručenie žiadosti:** Strojnícka fakulta STU v Bratislave, Útvar pedagogických činností, Námestie slobody 17, 812 31 Bratislava. Na obálku uviesť: Žiadosť o sociálne štipendium

**Prílohy k žiadosti**

Na posúdenie okruhu spoločne posudzovaných osôb a na určenie ich rozhodujúceho príjmu a hranice príjmu podľa vyhlášky, žiadateľ spolu so žiadosťou predkladá doklady uvedené v prehľade: [Zoznam dokladov predkladaných študentom pre účely priznania sociálneho štipendia](file:///C:\Users\Zuzka\Documents\Zuzka\Strojnícka%20fakulta\Sociálne%20štipendium\Podklady%20k%20webu\Pripravené%20na%20web\Zoznam%20dokladov_2021.doc).

* Predložené dokumenty musia byť originály alebo overené kópie.
* Čestné vyhlásenia musia mať úradne overené podpisy.
* Strojnícka fakulta STU v Bratislave umožňuje, aby originály porovnal s príslušnou kópiou priamo určený zamestnanec Útvaru pedagogických činností.
* Všetky spolu posudzované osoby musia zdokladovať svoj sociálno-ekonomický status za celý predchádzajúci kalendárny rok.
* Zamestnanci Útvaru pedagogických činností SjF STU v Bratislave môžu vyžiadať od žiadateľa aj ďalšie, tu nemenované dokumenty o ňom, či o spoločne posudzovaných osobách, nakoľko po procesnej stránke pri priznávaní sociálnych štipendií je rozhodujúcim zákon č. 71/1967 Zb. o správnom konaní (správny poriadok) v znení neskorších predpisov.

**Vzory formulárov**

[Ročné zúčtovanie preddavkov na daň z príjmov fyzickej osoby zo závislej činnosti](file:///C:\Users\Zuzka\Documents\Zuzka\Strojnícka%20fakulta\Sociálne%20štipendium\Podklady%20k%20webu\Pripravené%20na%20web\2019.11.27_RZ_2019.pdf)

[Potvrdenie - Výpis na účely priznania vysokoškolského sociálneho štipendia z daňového úradu](file:///C:\Users\Zuzka\Documents\Zuzka\Strojnícka%20fakulta\Sociálne%20štipendium\Podklady%20k%20webu\Pripravené%20na%20web\Potvrdenie_vypis_z_dp_na_ucely_soc_stipendia_2019.doc)

[Potvrdenie zamestnávateľa o poskytnutí finančných náhrad a plnení zamestnancovi](file:///C:\Users\Zuzka\Documents\Zuzka\Strojnícka%20fakulta\Sociálne%20štipendium\Podklady%20k%20webu\Pripravené%20na%20web\Potvrdenie_zamestnavatela__financnych_nahradach_new_c.doc)

[Čestné vyhlásenie osoby o poberaní/nepoberaní štátnych sociálnych dávok a dôchodkov](file:///C:\Users\Zuzka\Documents\Zuzka\Strojnícka%20fakulta\Sociálne%20štipendium\Podklady%20k%20webu\Pripravené%20na%20web\Cestne%20vyhlasenie_dochodky.docx)

[Čestné vyhlásenie osoby o príjmoch za predchádzajúci rok okrem dôchodku](file:///C:\Users\Zuzka\Documents\Zuzka\Strojnícka%20fakulta\Sociálne%20štipendium\Podklady%20k%20webu\Pripravené%20na%20web\Cestne_vyhlasenie_doch_cely_rok__2_.doc)

[Čestné vyhlásenie osoby o príjmoch za posledné 3 mesiace okrem dôchodku](file:///C:\Users\Zuzka\Documents\Zuzka\Strojnícka%20fakulta\Sociálne%20štipendium\Podklady%20k%20webu\Pripravené%20na%20web\Cestne_vyhlasenie_3_mesiace.doc)

[Čestné vyhlásenie osoby o príjmoch za posledné 3 mesiace okrem materského, rodičovského príspevku](file:///C:\Users\Zuzka\Documents\Zuzka\Strojnícka%20fakulta\Sociálne%20štipendium\Podklady%20k%20webu\Pripravené%20na%20web\Cestne_vyhlasenie_materske_rodicovske.doc)

[Čestné vyhlásenie o výživnom](file:///C:\Users\Zuzka\Documents\Zuzka\Strojnícka%20fakulta\Sociálne%20štipendium\Podklady%20k%20webu\Pripravené%20na%20web\Cestne_vyhlasenie_o_vyzivnom.doc)

[Čestné vyhlásenie dobrovoľne nezamestnanej osoby](file:///C:\Users\Zuzka\Documents\Zuzka\Strojnícka%20fakulta\Sociálne%20štipendium\Podklady%20k%20webu\Pripravené%20na%20web\Cestne_vyhlasenie_dobrov_nezam.docx)

**Súvisiace právne predpisy**

* [Úplné znenie vyhlášky Ministerstva školstva Slovenskej republiky č.102/2006 Z. z.](https://www.slov-lex.sk/pravne-predpisy/SK/ZZ/2006/102/20140901)o priznávaní sociálneho štipendia študentom vysokých škôl v znení účinnom od 1. septembra 2014
* [Zákon č. 131/2002 Z. z. o vysokých školách a o vysokých školách a o zmene a doplnení niektorých zákonov](https://www.slov-lex.sk/pravne-predpisy/SK/ZZ/2002/131/20200425)
* [Zákon č. 71/1967 Z. z. o správnom konaní (Správny poriadok) v znení neskorších predpisov](https://www.slov-lex.sk/pravne-predpisy/SK/ZZ/1967/71/20180901)
* [Zákon č. 601/2003 Z. z. o životnom minime a o zmene a doplnení niektorých zákonov v znení neskorších predpisov](https://www.slov-lex.sk/pravne-predpisy/SK/ZZ/2003/601/20200401)
* [Zákon č. 595/2003 Z. z. o dani z príjmov v znení neskorších predpisov](https://www.slov-lex.sk/pravne-predpisy/SK/ZZ/2003/595/20200721)
* [Zákon č. 417/2013 Z. z. o pomoci v hmotnej núdzi a o zmene a doplnení niektorých zákonov](https://www.slov-lex.sk/pravne-predpisy/SK/ZZ/2013/417/20200101)
* [Zákon č. 600/2003 Z. z. o prídavku na dieťa v znení neskorších predpisov a o zmene a doplnení zákona č. 461/2003 Z. z. o sociálnom poistení](https://www.slov-lex.sk/pravne-predpisy/SK/ZZ/2003/600/20190901)